b'\n_START_ARTICLE_\nFraktalinis menas\n_START_PARAGRAPH_\nFraktalinis menas\xc2\xa0\xe2\x80\x93 algoritminio meno forma, kuriama apskai\xc4\x8diuojant fraktalinius objektus ir juos pateikiant kaip nejudr\xc5\xb3 vaizd\xc4\x85, animacij\xc4\x85 arba daugialyp\xc4\x97s terp\xc4\x97s (multimedijos) k\xc5\xabrin\xc4\xaf. Fraktalinis menas \xc4\x97m\xc4\x97 pl\xc4\x97totis nuo XX a. IX de\xc5\xa1imtme\xc4\x8dio. Tai kompiuterinio ir skaitmeninio meno \xc5\xbeanras, kuris yra naujojo daugialyp\xc4\x97s terp\xc4\x97s meno dalis. Julia aib\xc4\x97 ir Mandelbroto aib\xc4\x97 gali b\xc5\xabti laikomos fraktalinio meno klasikiniais pavyzd\xc5\xbeiais._NEWLINE__NEWLINE_Fraktalinis menas (ypa\xc4\x8d Vakaruose) n\xc4\x97ra pie\xc5\xa1iamas arba tapomas rankiniu b\xc5\xabdu. Paprastai jis kuriamas pasitelkiant fraktal\xc5\xb3 generavimo programin\xc4\x99 \xc4\xafrang\xc4\x85, kartojant tris fazes: nustatant atitinkamos programin\xc4\x97s \xc4\xafrangos parametrus; nustatant reikiam\xc4\x85 skai\xc4\x8diavimo laik\xc4\x85; \xc4\xafvertinant rezultat\xc4\x85. Kartais naudojamos kitos grafin\xc4\x97s programos gautiems vaizdams keisti. Tai vadinama pofraktaliniu apdorojimu. \xc4\xae fraktalinio meno k\xc5\xabrin\xc4\xaf taip pat galima \xc4\xafterpti ir nefraktaliniu b\xc5\xabdu sukurt\xc5\xb3 k\xc5\xabrini\xc5\xb3. Manoma, kad fraktalinis menas negali b\xc5\xabti kuriamas be kompiuterio, nes reikalingos \xc5\xa1io prietaiso skai\xc4\x8diavim\xc5\xb3 galimyb\xc4\x97s. Fraktalai generuojami taikant iteracinius metodus, kuriais sprend\xc5\xbeiamos netiesin\xc4\x97s ir polinomin\xc4\x97s lygtys. Fraktalas yra sud\xc4\x97tinis geometrinis darinys, kurio atskiri fragmentai yra pana\xc5\xa1\xc5\xabs arba identi\xc5\xa1ki visumai arba kitiems fragmentams. Pagrindin\xc4\x97 fraktal\xc5\xb3 bendra savyb\xc4\x97 yra pana\xc5\xa1umas \xc4\xaf save, t. y. i\xc5\xa1didinta ma\xc5\xbea geometrin\xc4\x97s strukt\xc5\xabros dalis atrodo identi\xc5\xa1ka didesnei daliai. _NEWLINE__NEWLINE_Viena pirm\xc5\xb3j\xc5\xb3 fraktalinio meno parod\xc5\xb3 vadinosi \xe2\x80\x9eMap Art\xe2\x80\x9c (\xe2\x80\x9eMeno \xc5\xbeem\xc4\x97lapis\xe2\x80\x9c). Tai buvo Br\xc4\x97meno universiteto matematik\xc5\xb3 Heinzo-Otto Peitgeno ir Michaelio M. Richterio darb\xc5\xb3 kilnojamoji ekspozicija (1981\xe2\x80\x931985\xc2\xa0m.). Autoriai pasteb\xc4\x97jo, kad atvaizdai parodos lankytojams atrod\xc4\x97 ne tik gra\xc5\xbe\xc5\xabs, bet taip pat jiems buvo \xc4\xafdomu su\xc5\xbeinoti, kaip \xc5\xa1ie darbai buvo sukurti. Bene pirmoji fraktalinio meno paroda Lietuvoje buvo surengta 2015\xc2\xa0m. Vilniuje. Autorius\xc2\xa0\xe2\x80\x93 KTU taikomosios matematikos absolventas Rytis Bartkus.'